ORDE do 30 de abril de 2008 pola que se convocan axudas económicas dirixidas ás asociacións e fundacións con fins pedagóxicos e sen ánimo de lucro, legalmente constituídas, para a realización de actividades organizadas co alumnado e coas familias da Comunidade Autónoma de Galicia durante o ano 2008, e se aproban as súas bases reguladoras.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/05/2008

O artigo 1 da Lei orgánica 2/2006, do 3 de maio, de educación, establece como un dos principios da educación o esforzo compartido por alumnado, familias, profesores, centros, administracións, institucións e o conxunto da sociedade, para asegurar unha educación de calidade con equidade.
O Estatuto de autonomía de Galicia establece, no seu artigo 31, a súa competencia plena para o regulamento e administración do ensino en toda a súa extensión, niveis e graos, modalidades e especialidades, no ámbito das súas competencias e sen prexuízo do disposto no artigo 27 e 149 da Constitución española.
As continuas e variadas demandas que a sociedade fai ao sistema educativo para a educación e a formación dos futuros cidadáns fan que a escola agradeza cada vez máis a concorrencia colaborativa doutras institucións para optimizar o seu labor. As asociacións e fundacións poden contribuír a satisfacer esas demandas coa organización e execución de actividades educativas que teñan como destinatarios o alumnado e súas familias.
Esta orde ten a finalidade de apoiar e potenciar a realización de actividades por parte das asociacións e fundacións con fins pedagóxicos, mediante a subvención dos gastos ocasionados polas actividades realizadas co alumnado e coas familias. Tamén é preciso ter en conta que estas asociacións e fundacións deben dispor dunha infraestrutura administrativa básica para enfrontar a realización das súas actividades, polo que se considera oportuno destinar unha parte das axudas a subvencionar os gastos de funcionamento desa infraestrutura.
Na súa virtude, esta consellería
DISPÓN:
Primeiro.-Obxecto.
Convócanse, en réxime de concorrencia competitiva, axudas económicas para a organización durante o ano 2008 de actividades de formación, complementarias ao ensino regrado, organizadas por asociacións e fundacións con fins pedagóxicos e sen ánimo de lucro, dirixidas ao alumnado escolarizado en centros sostidos con fondos públicos e ás súas familias, e para sufragar parte dos gastos de infraestrutura administrativa básica necesaria para enfrontar a realización destas actividades.
Quedan excluídas desta convocatoria as federacións, confederacións e asociacións de nais e pais de alumnos e as asociacións ou fundacións que dependan das administracións públicas.
Segundo.-Financiamento.
O importe máximo total das axudas que se concedan é de 80.000 euros, con cargo ao concepto orzamentario 2008.09.02.423A.481.2.
Terceiro.-Beneficiarios.
Poderán ser beneficiarias destas axudas as asociacións ou fundacións legalmente constituídas, inscritas no Rexistro Nacional de Asociacións e con enderezo social en Galicia, cando nos seus estatutos figuren como fin preferente as actuacións co alumnado e coas familias, e que desenvolvan as súas actividades na Comunidade Autónoma de Galicia, agás naquelas como olimpíadas, rallys e outros concursos con fases nacionais ou internacionais.
Cuarto.-Solicitudes.
As asociacións e fundacións interesadas deberán dirixir as súas solicitudes, segundo o modelo que figura no anexo I, á Consellería de Educación e Ordenación Universitaria, Dirección Xeral de Ordenación e Innovación Educativa, San Caetano, s/n, 15781 Santiago de Compostela.
As solicitudes deberán presentarse no rexistro xeral da Consellería de Educación e Ordenación Universitaria, nas súas delegacións provinciais ou nos lugares que determina o artigo 38.4º da Lei de réxime xurídico das administracións públicas e do procedemento administrativo común, xunto coa seguinte documentación:
a) Copia compulsada dos documentos que acreditan a súa constitución legal.
b) Para aquelas entidades que o precisen, copia compulsada dos estatutos da entidade adaptados á Lei orgánica 1/2002, do 22 de marzo (BOE do 26 de marzo), segundo a disposición transitoria única do Real decreto 1497/2003, do 28 de novembro, polo que se aproba o regulamento do rexistro nacional de asociacións e das súas relacións cos restantes rexistros de asociacións.
c) Copia compulsada do CIF.
d) Documentación acreditativa da representación que exerce a persoa solicitante.
e) Orixinal ou copia compulsada de certificación bancaria, a nome da entidade solicitante, na que conste o número de conta na que se desexe que se lle ingrese, se é o caso, o importe da axuda.
f) Programa de actividades para as que se solicita a axuda, facendo constar, para cada actividade, os seguintes puntos: entidade organizadora; denominación da actividade; lugar, datas e horas de realización; número total de horas da actividade, se procede; número de participantes; obxectivos e contidos; ámbito de realización local, comarcal, provincial, autonómico, nacional ou internacional. As actividades deberán responder a algunha das temáticas especificadas no punto 6 desta orde. Este programa deberá estar asinado polo representante legal da asociación que o presenta.
g) Orzamento de cada unha das actividades segundo o anexo II.
h) Declaración xurada asinada polo representante legal da asociación ou fundación indicando se percibe outras axudas para o desenvolvemento da actividade. En caso afirmativo, especificar as contías e as entidades que as conceden.
A documentación das letras a), b), c), d), e e) non terá que ser achegada polas entidades que xa recibisen axudas económicas en anos anteriores, sempre e cando non tivesen variación nos seus datos e que os seus estatutos estean adaptados á lei vixente.
De acordo co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, para aquelas solicitudes que non acheguen os documentos anteriormente sinalados, requirirase a persoa interesada para que nun prazo de dez días emende as faltas ou remita os documentos preceptivos; de non facelo considerarase que desistiu da súa petición e arquivarase o expediente nos termos previstos no citado artigo.
De conformidade co preceptuado na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os solicitantes consenten que a Administración faga pública nos rexistros regulados neste decreto os datos relevantes referidos ás axudas recibidas. A negativa expresa a esta autorización poderá dar lugar á exclusión do proceso de participación ou demais efectos previstos no punto 2 desta mesma disposición adicional.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Quinto.-Prazo de presentación.
O prazo para a presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Sexto.-Temática das actividades.
Financiaranse, ademais de olimpíadas, rallys e outros concursos de carácter educativo nos que participe o alumnado, aquelas actividades de formación, como congresos, xornadas, cursos, obradoiros, que se encadren dentro das seguintes liñas prioritarias:
a) Actividades contra a violencia, a xenofobia e o racismo e a favor da convivencia, do respecto, a tolerancia e a igualdade.
b) Actividades de formación para as familias que teñan como finalidade favorecer a súa colaboración e axuda nos procesos de aprendizaxe do alumnado.
c) Atención ao alumnado con necesidades educativas específicas.
d) Atención ao alumnado inmigrante que requira inserción lingüística ou procesos de integración social.
e) Programas destinados a colectivos desfavorecidos que permitan a súa integración e participación no mundo laboral.
f) Actividades de compensación socioeducativa.
Sétimo.-Contía das axudas e criterios de selección.
A comisión de selección, á que alude o punto 8 desta orde, estudará e valorará os proxectos e poderá rexeitar aquelas solicitudes que non se adecúen ao establecido nos puntos 1 e 6 desta orde. A contía das axudas establecerase en función do número de solicitudes, da adecuación dos proxectos ao establecido no punto 6 desta convocatoria e da dispoñibilidade orzamentaria, tendo en conta ademais que, sumadas a outros recursos que se obteñan, non excedan os gastos orzados para as actividades programadas. A repartición das axudas farase atendendo aos seguintes criterios:
-Constituiranse dous grupos de actividades que corresponden por unha banda a olimpíadas, rallys e outros concursos de carácter educativo nos que participe o alumnado e, pola outra, ás actividades que correspondan ás 6 liñas prioritarias de actuación establecidas no artigo 6º.
-A cantidade máxima que recibirá cada entidade solicitante polo conxunto das actividades que realice non superará os 6.000 euros.
-Ningunha actividade recibirá unha cantidade maior da que solicita.
-Para o conxunto de olimpíadas, rallys e outros concursos de carácter educativo nos que participe o alumnado destinarase unha cantidade máxima de 15.000 euros, que se repartirá equitativamente entre as actividades deste grupo.
-Aos 65.000 euros, que corresponderían ao segundo grupo, poderá sumarse o sobrante, se é o caso, dos 15.000 euros destinados ao primeiro grupo.
-Todas as actividades do segundo grupo que cumpran os requisitos da convocatoria recibirán unha cantidade mínima, determinada pola comisión, que dependerá do número de actividades e da cantidade global que se vai repartir.
-A cantidade restante repartirase proporcionalmente entre as actividades, prorrateando o importe global entre o número de horas totais dedicadas ás actividades, para obter desta forma a cantidade correspondente a cada hora. Para o cálculo das horas de duración das actividades terase en conta que todas aquelas que superen as 50 horas computarán como 50 horas.
-Se despois de facer a repartición, a cantidade asignada a unha actividade dun grupo supera a solicitada, a cantidade sobrante repartirase proporcionalmente entre o resto de actividades.
Oitavo.-Comisión de selección.
Constituirase unha comisión de selección integrada por:
Presidenta: a directora xeral de Ordenación e Innovación Educativa, ou persoa en quen delegue.
Vogais:
-Titular do Servizo de Ordenación e Innovación Educativa.
-Titular do Servizo de Formación do Profesorado.
-Un funcionario ou funcionaria da Consellería de Educación e Ordenación Universitaria, que exercerá a secretaría da comisión, con voz e sen voto.
-Por cada un dos sindicatos da Mesa Sectorial Docente poderá asistir un representante ás sesións da comisión con voz e sen voto. O nome do representante sindical seralle comunicado á presidenta da comisión de selección coa debida antelación.
Noveno.-Resolución da convocatoria.
En aplicación do disposto no artigo 84 da Lei 30/1992, modificada pola Lei 4/1999, a Dirección Xeral de Ordenación e Innovación Educativa, unha vez rematado o estudo e valoración dos proxectos pola comisión de selección e antes de redactar a proposta de resolución, procederá a comunicar a cada unha das entidades beneficiarias as cantidades asignadas pola comisión a cada actividade e concederalles un prazo de dez días para formular alegacións e presentar os documentos e xustificantes que consideren pertinentes.
Estudadas e valoradas as alegacións presentadas, a directora xeral de Ordenación e Innovación Educativa elevará proposta de resolución á conselleira de Educación e Ordenación Universitaria, indicando a concesión total ou parcial, ou a denegación das axudas solicitadas e, se é o caso, a exclusión daquelas entidades solicitantes que non reúnan algún dos requisitos da convocatoria. A orde de concesión de axudas será publicada no Diario Oficial de Galicia.
Contra esta resolución as entidades poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
O prazo máximo para resolver as solicitudes correspondentes ás accións especificadas nesta orde será de seis meses, contados desde que remate o prazo para a presentación das solicitudes. O vencemento do prazo máximo sen que sexa notificada a resolución lexitima os interesados para entender desestimada por silencio administrativo a solicitude de concesión da subvención.
Décimo.-Pagamento das axudas.
O pagamento das axudas económicas concedidas farase nun só libramento unha vez feita a debida xustificación de gastos e pagamentos. A xustificación farase nos seguintes prazos: ata o 15 de outubro de 2008 para as actividades realizadas ata o 30 de setembro e ata o 15 de novembro de 2008 para as actividades que se realicen en outubro e novembro do mesmo ano. O incumprimento destes prazos dará lugar á perda do dereito de percibir a axuda outorgada.
A devandita xustificación farase de acordo coas seguintes instrucións:
a) O 10% da axuda concedida pola Consellería de Educación e Ordenación Universitaria para cada actividade considérase como unha axuda para subvencionar os gastos pagados de funcionamento da infraestrutura administrativa básica necesaria para enfrontar a realización das actividades das asociacións e fundacións. Este 10% poderá xustificarse con facturas con datas do ano 2008, a nome das correspondentes entidades, por conceptos xerais como subministración eléctrico, servizo telefónico, etc.
b) Cada actividade debe xustificarse por separado.
c) Toda a documentación da xustificación presentarase por duplicado, orixinal e copia. No caso de facturas, nóminas, recibos, etc. presentaranse orixinal ou copia compulsada e unha copia.
d) Todas as facturas deben vir debidamente cubertas, sen emendas, a nome da asociación ou fundación, e indicando o nome da actividade que xera o gasto, o CIF ou NIF e o IVE.
e) Os gastos de persoal contratado especificamente para a realización da actividade poderán xustificarse mediante a presentación dos recibos ou dos contratos correspondentes. Os recibos axustaranse ao modelo do anexo III. No caso dos contratos deberán especificar, ademais dos datos persoais do perceptor, o nome da actividade que xera o gasto, o período de realización da actividade, e a retención correspondente a IRPF.
f) As axudas de custo poderán xustificarse con facturas da empresa subministradora ou con recibos das persoas que xeran o gasto, incluíndo, nos dous casos, o nome da actividade, o número de quilómetros, número de comidas ou número de días de utilización de aloxamento, segundo o caso. Os recibos axustaranse ao modelo do anexo IV. Para as olimpíadas, rallys e outros concursos, que requiran o desprazamento do alumnado, a contía máxima que poderá ser outorgada a cada participante será de 300  cando a actividade se realice en Galicia, 510  cando a actividade se realice en territorio nacional, e de 1.021  cando a actividade se realice no estranxeiro.
g) Todas as facturas, nóminas, recibos, etc. presentaranse acompañadas dos correspondentes documentos xustificativos de pagamento.
h) Memoria da actividade realizada, especificando datas e lugar concreto de realización, que se axuste ao proxecto presentado na solicitude e que permita asegurar a relación directa dela cos xustificantes de gastos que se acheguen. Incluirá unha avaliación descritiva da actividade. Debe estar asinada polo representante legal da asociación ou fundación perceptora.
i) Relación nominal e DNI das persoas beneficiarias da acción formativa que a iniciaron e a remataron.
j) Declaración xurada asinada polo representante legal da asociación ou fundación indicando se percibe outras axudas para o desenvolvemento da actividade. En caso afirmativo, especificar as contías e as entidades que as conceden.
k) Declaración responsable, por parte das persoas ou entidades, de non estar incursas nas prohibicións para obter a condición de beneficiario ou entidade colaboradora, segundo o disposto no artigo 10 da Lei 9/2007, do 13 de xuño (DOG do 25 de xuño), de subvencións de Galicia.
Cando a xustificación de gastos non se axuste ao aquí estipulado, por presentar xustificantes incompletos ou incorrectos, pagarase unicamente a cantidade da axuda concedida correctamente xustificada.
A Consellería de Educación e Ordenación Universitaria poderá completar estas instrucións, poñéndoas en coñecemento dos interesados, cando se lles comunique a contía da axuda concedida.
Décimo primeiro.-Modificación da adxudicación.
O importe da axuda, tendo en conta os recursos que xere a actividade e outras subvencións ou axudas para a mesma finalidade, poderá reducirse no suposto de que, á hora de presentar a xustificación da axuda, houbese unha diminución dos gastos orzados que supoña que a axuda supera a diferenza entre os ingresos e os gastos reais.
Décimo segundo.-Obrigas dos beneficiarios.
Son obrigas dos beneficiarios das axudas as establecidas no artigo 11 da Lei 9/2007, do 13 de xuño (DOG do 25 de xuño), de subvencións de Galicia.
Nas convocatorias públicas, na publicidade e na propaganda das actividades realizadas polas as asociacións e fundacións ao abeiro desta orde, deberá figurar que están subvencionadas ou que se solicitou a colaboración á Xunta de Galicia, Consellería de Educación e Ordenación Universitaria, co seu respectivo anagrama ou logotipo.
Décimo terceiro.-Incumprimento das obrigas.
O beneficiario deberá reintegrar total ou parcialmente a axuda pública percibida no suposto de incumprimento das condicións establecidas para a súa concesión. Igualmente serán causas de reintegro as establecidas no artigo 33 da Lei 9/2007, do 13 de xuño (DOG do 25 de xuño), de subvencións de Galicia.
Décimo cuarto.-Inspeccións.
A Consellería de Educación e Ordenación Universitaria poderá levar a cabo as inspeccións oportunas orientadas a comprobar a veracidade dos datos facilitados, así como a utilización dos fondos concedidos.
Décimo quinto.-Fiscalización e control.
O beneficiario terá a obriga de facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio da súas funcións de fiscalización e control do destino das axudas.
Disposicións derradeiras
Primeira.-Autorízase a Dirección Xeral de Ordenación e Innovación Educativa para ditar as instrucións necesarias para a aplicación e desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de abril de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "09100D010P022.PDF"
Ver referencia pdf "09100D011P028.PDF"